Blitsbokke maak planne vir geelkaarte | Netwerk24
Deur Marnus Kok 13 Junie 2021 00:15
Een van die dinge waaraan daar die afgelope paar dae in die Blitsbok-kamp aandag gegee was, is om gebeurlikheidsplanne in plek te hê indien spelers by die Olimpiese Spele met geelkaarte van die veld gestuur word.
Lubabalo Dobela sit vandeesweek af op 'n lopie in Johannesburg. Foto: Gallo Images
Die nasionale sewesspan is tans in Johannesburg vir 'n oefenkamp waar die afrigtingspan die laaste skaafwerk voor die Spele doen. Die Spele begin op 23 Julie in Tokio.
Renfred Dazel, hulpafrigter van die Blitsbokke, was Saterdag tevrede nadat die span weer, soos Vrydag, oefenwedstryde teen die All Stars gespeel het.
"Ek dink die eerste paar dae was van groot waarde. Daar is baie dinge, veral takties en tegnies, waaraan ons tuis (in Stellenbosch) aandag gegee het wat ons wil implementeer indien daar geelkaarte in die toernooi is," sê Dazel.
'n Paar spelers van die nasionale sewesspan vandeesweek in Johannesburg. Foto: Gallo Images
"Ons is redelik gelukkig met hierdie week en ook die wedstryde die afgelope twee dae. Ek dink die voorbereiding en beplanning is baie belangrik vir ons.
"In hierdie stadium toets ons baie kombinasies met die jong manne soos Ronald (Brown) en Lubabalo (Dobela). Hulle is spelers wat nog nie die Springbok-sewesspan verteenwoordig het nie."
Die groep sal die komende week verder voorberei in die Goudstad, met wedstryde wat vir volgende naweek beplan word. Dit is die laaste geleentheid wat die spelers kry om 'n kleim af te steek om 'n vliegkaartjie na Japan te kry.
"Ek dink volgende week is baie belangrik vir ons, omdat die groep ná die wedstryde (volgende naweek) verklein moet word," sê Dazel.